stanford-oval/wikipedia huggingface dataset:
Bendy and the Ink Machine
Perintö > Spin-offit

Mobiilispin-off nimeltä Bendy in Nightmare Run julkistettiin 26. tammikuuta 2018.  Se julkaistiin App Storessa 15. elokuuta 2018 ja Google Play Kaupassa 27. syyskuuta 2018. Peli on loputon juoksijatyylinen peli, jossa joko Bendyn, Borisin tai Alicen pelaajahahmot keräävät pekonikeittoa paetessaan suuria hirviöitä, jotka jahtaavat pelaajahahmoa.
Spin-off nimeltä Boris and the Dark Survival julkaistiin 10. helmikuuta 2020 Bendy and the Ink Machinen 3-vuotispäivänä.  Peli on esiosa, joka tapahtuu ennen alkuperäisen pelin ensimmäistä lukua. Pelissä Boris the Wolf tutkii Joey Drew Studiosin eri tasoja etsiessään tarvikkeita turvataloonsa ja paetessaan Ink Bendyä, Twisted Alicea, projektionistia, Butcher Gangiä tai Borkisia, (keltasilmäistä versiota Borisista.)  Peli sai myös useita päivityksiä julkaisunsa jälkeen. Viimeisin päivitys, nimeltä Symphony of Shadows, julkaistiin 30. kesäkuuta 2020. Vuonna 2025 julkaistaan uusi päivitys, jossa peliin lisätään uusia ominaisuuksi vihollisia, aseita, saavutuksia, minipelejä sekä uusi lopetus. Samalla pelin nimeksi tulee Bendy: Lone Wolf.
Perintö > Bendy and the dark revival

Toinen peli, Bendy and the Dark Revival, julkistettiin 14. huhtikuuta 2019.  Mike Desjardins totesi kuitenkin 13. helmikuuta 2019, että se ei olisi nimeltään Bendy and the Ink Machine 2.  24. kesäkuuta 2019 julkaistiin pelin traileri, jossa ilmoitettiin sen julkaisusta syksyllä 2019.  Joulukuussa 2019 julkaistiin kuitenkin uusi traileri, jossa sanottiin, että peli viivästyy ja se joskus vuonna 2020.  Toinen traileri julkaistiin 1. kesäkuuta 2020, ja se paljasti, että peli julkaistaan yhtenä kokonaisuutena, toisin kuin ensimmäinen peli, joka julkaistiin episodisesti. Traileri ilmoitti, että peli ilmestyisi vuoden 2020 jälkipuoliskolla.  Kehittäjät ilmoittivat kuitenkin 30. marraskuuta 2020, että peli julkaistaan vuonna 2021 COVID-19-pandemian vuoksi. Kehittäjät mainitsivat myös, että peli on kymmenen kertaa suurempi kuin alkuperäinen peli ja että he eivät halunneet kiirehtiä peliä.  Peli kuitenkin viivästyi jälleen vuoteen 2022 ilman ilmoitusta. 31. lokakuuta 2022 viralliset Bendyn sosiaalisen median tilit ilmoittivat, että Bendy and the Dark Revivalin traileri julkaistaan seuraavana päivänä. Peli julkaistiin virallisesti 15. marraskuuta 2022.  Se on alkuperäisen tarinan uudelleenkäynnistys, jossa on kokonaan uusia hahmoja ja tietyt hahmot, kuten Bendy ja Joey Drew, uudistettiin täysin.
Perintö > Bendy: The Cage

Bendy and the dark revivalin spin-off nimeltä Bendy: The Cage paljastettiin 31. lokakuuta 2023. Se julkaistaan vuonna 2025.
Perintö > Bendy: Secrets of the Machine

Toinen peli, Bendy: Secrets of the Machine, julkaistiin 14. huhtikuuta 2024. Pelaaja tutkii Gentin luomuksia, ratkaisee pulmia ja paljastaa mysteerejä paikassa jossa menneisyys, nykyisyys ja tulevaisuus kietoutuvat yhteen. se Julkaistiin Steamissa ilmaisena pelinä, paljastaen tulevat pelit nimeltä Bendy and The Silent City sekä Bendy and the Dark revivalin tarinaa jatkavan pelin joka tunnetaan työnimellä B3ndy.
Perintö > Mahdollinen televisiosarja

Vuonna 2020 John Wick sarjan luoja Derek Kolstad ilmoitti olevansa kiinnostunut tekemään peliin perustuvan televisiosovituksen.
Perintö > Elokuva

25. joulukuuta 2023 pelin virallisella Twitter-tilillä julkistettiin peliin perustuva elokuvasovitus, joka on parhaillaan tuotannossa. 31. lokakuuta paljastettiin että elokuvan ohjaa André Øvredal.
Jyrki Hakkarainen

Jyrki Hakkarainen (s. 1966) on suomalainen yrittäjä ja entinen kunnanjohtaja. Hän toimii Suomen Yrittäjien varapuheenjohtajana. Hakkarainen on työskennellyt kunnanjohtajana Pohjan kunnassa Uudellamaalla vuosina 2003–2008.
Li Andersson

| Li Andersson |
| --- | --- |
 Li Andersson vuonna 2024.
Euroopan parlamentin jäsen
 16.7.2024–  
Ryhmä:  GUE/NGL-ryhmä
Suomen opetusministeri
 Marinin hallitus 29.6.2021–20.6.2023  
Edeltäjä:  Jussi Saramo
Seuraaja:  Anna-Maja Henriksson
 Marinin hallitus 10.12.2019–17.12.2020 Rinteen hallitus 6.6.2019–10.12.2019  
Edeltäjä:  Sanni Grahn-Laasonen
Seuraaja:  Jussi Saramo
vasemmistoliiton puheenjohtaja
 6.6.2016–19.10.2024  
Edeltäjä:  Paavo Arhinmäki
Seuraaja:  Minja Koskela
Kansanedustaja
 22.4.2015–16.7.2024  
Ryhmä/puolue:  vasemmistoliiton eduskuntaryhmä
Vaalipiiri:  Varsinais-Suomen vaalipiiri
Henkilötiedot
Syntynyt: 13. toukokuuta 1987 (ikä 37) Turku
Puoliso:  Juha Pursiainen
Lapset:  1
Tiedot
Puolue:  vasemmistoliitto
Koulutus:  valtiotieteiden kandidaatti
Tutkinnot:  Åbo Akademi
Aiheesta muualla
liandersson.fi
Li Sigrid Andersson (s. 13. toukokuuta 1987 Turku) on suomalainen poliitikko, joka on toiminut vasemmistoliiton kansanedustajana vuodesta 2015 lähtien. Vuosina 2019–2023 Andersson oli Rinteen ja Marinin hallitusten opetusministeri. Vuonna 2024 hänet valittiin Euroopan parlamenttiin. Andersson toimi vasemmistoliiton puheenjohtajana vuosina 2016–2024.
Tausta

Andersson kirjoitti ylioppilaaksi usealla laudaturilla Turun Katedralskolanista vuonna 2006. Hän valmistui valtiotieteiden kandidaatiksi vuonna 2010 Åbo Akademista. Hän on opiskellut pääaineenaan kansainvälistä oikeutta erikoistuen kansainväliseen ihmisoikeuslainsäädäntöön ja pakolaisuuteen sekä sivuaineena venäjän kieltä ja kulttuuria.
Andersson on työskennellyt muun muassa Finlands Svenska Skolungdomsförbund (FSS) -opiskelijajärjestön pääsihteerinä, Varsinais-Suomen Vasemmistonuorten piirisihteerin sijaisena ja Civil Rights Defenders -ihmisoikeusjärjestön harjoittelijana. Hän on myös toiminut puheenjohtajana Åbo Gröna Vänster -yhdistyksessä, joka on punavihreä opiskelijayhdistys Åbo Akademissa opiskeleville ja vasemmistoliiton alla toimiva ruotsinkielinen paikallisosasto Turussa.
Politiikka

Toukokuussa 2011 Andersson valittiin Vasemmistonuorten puheenjohtajaksi Oulun liittokokouksessa. Eduskuntavaaleissa 2011 hän oli vasemmistoliiton ehdokas ja sai 2 170 ääntä, joilla ylsi varasijalle. Kunnallisvaaleissa 2012 hän oli 2 422 äänellä Turun ääniharava.
Europarlamenttivaaleissa 2014 Andersson sai yli 47 000 ääntä ja sijoittui varasijalle. Kevään 2015 eduskuntavaaleissa hänet valittiin kansanedustajaksi Varsinais-Suomen vaalipiiristä 15 071 äänellä. Vaalien jälkeen Andersson valittiin vasemmistoliiton eduskuntaryhmän ensimmäiseksi varapuheenjohtajaksi. Hän oli sivistysvaliokunnan jäsen vuosina 2015–2019.
Helmikuussa 2016 Andersson ilmoitti tavoittelevansa vasemmistoliiton puheenjohtajuutta kesän 2016 puoluekokouksessa. 6. kesäkuuta hän voitti selvästi neuvoa-antavan puheenjohtajaäänestyksen, ja hänet valittiin puolueen puheenjohtajaksi 11. kesäkuuta Oulun puoluekokouksessa hänen kilpailijoidensa luovuttua ehdokkuudesta.
Eduskuntavaaleissa 2019 Andersson sai koko maan toiseksi eniten ääniä yhteensä 24 542 ääntä Varsinais-Suomen vaalipiirissä. Ainoastaan perussuomalaisten Jussi Halla-aho sai enemmän ääniä, 30 596. Syyskuussa 2019 Andersson ilmoitti haluavansa jatkaa puolueensa puheenjohtajana myös marraskuun puoluekokouksen jälkeen.
Aluevaaleissa 2022 Andersson sai vaaleissa eniten ääniä saatuaan 7 761 ääntä Varsinais-Suomen hyvinvointialueella. Maaliskuussa 2022 hän ilmoitti jättävänsä vasemmistoliiton puheenjohtajuuden eduskuntavaalien 2023 jälkeen.
Andersson valittiin lokakuussa 2023 vasemmistoliiton presidenttiehdokkaaksi vuoden 2024 presidentinvaalissa. Hän sai vaalissa 4,9 prosenttia äänistä ja sijottui viidenneksi.
Vuoden 2024 eurovaaleissa Anderssonista tuli ylivoimainen äänikuningatar. Hän rikkoi Suomen eurovaalien ääniennätyksen keräämällä yli 247 600 ääntä eli 13,5 prosenttia kaikista Suomen äänistä, ylittäen siten Paavo Väyrysen nimissä olleen aiemman ennätyksen lähes 90 000 äänellä.
EU-parlamentin työllisyys- ja sosiaaliasioiden valiokunnan puheenjohtajuus vuonna 2024 alkavaksi 2,5-vuotiskaudeksi varmistui vasemmistoryhmälle, joka ehdotti Anderssonia tehtävään. Hänet nimitettiin valiokunnan puheenjohtajaksi heinäkuussa 2024. Nimityksen on kuvattu olevan "...merkittävä. Ei ole yleistä, että puheenjohtajapestiin valitaan suomalainen poliitikko. Esimerkiksi päättyvällä kaudella Suomella ei ollut yhtään puheenjohtajapestiä." Andersson ei luopunut paikoistaan Turun kaupunginvaltuustossa ja Varsinais-Suomen aluevaltuustossa, ja ei ole syksyn 2024 aikana  osallistunut yhteenkään toimielimien  kokoukseen.
Poliittisia näkemyksiä > Talous- ja työmarkkinapolitiikka

Anderssonin mielestä työ ja pääoma ovat vastakkain. Hänen mukaansa kapitalismi ei ole ikinä valmis, koska se ajoittain kriisiytyy. Andersson on kertonut tavoittelevansa perustuloa, jonka tarkoitus on vapauttaa ihmiset jatkuvasta työstä. Anderssonin mukaan hän suhtautuu ay-liikkeeseen ”terveen kriittisesti”. Anderssonin mukaan yhteiskunnallisessa tulonjaossa on tärkeää puhua talouden isoista rakenteista. Hänen mukaansa puolue ei voi typistää itseään sosiaaliseksi omaksitunnoksi, punavihreiden vaihtoehtoliikkeiden keskittymäksi tai maailmaa parantaviksi kukkahattutädeiksi.
Vuonna 2018 Andersson ehdotti nelipäiväistä työviikkoa tai kuusituntista työpäivää.
Poliittisia näkemyksiä > Ulko- ja turvallisuuspolitiikka

Anderssonin mukaan Suomessa pitää panostaa siihen, että on kansallinen puolustus. Hän on kertonut kannattavansa sukupuoletonta asevelvollisuutta. Anderssonin mukaan puolustusvoimien kriisitehtäviä tulisi lisätä. Reserviä ei tulisi tuplata ilman sisällöllistä uudistusta.
Andersson kertoi vuonna 2014 olevansa huolestunut Venäjän autoritaarisesta kehityksestä. Länsimaiden asettamat pakotteet kuitenkin tarkoittavat Anderssonin mielestä, että Venäjä tulee eristäytymään yhä enemmän. Andersson kertoi tuolloin kannattavansa viisumivapautta ja kaikkia toimia, joilla Venäjän keskiluokka saadaan matkustamaan.
Poliittisia näkemyksiä > Maahanmuuttopolitiikka

Li Anderssonin mukaan Suomeen tarvitaan maahanmuuttoa lisää. Anderssonin mielestä ihmisiä ei saa arvottaa sen mukaan, millä tarkoituksilla maahan tulee. Lisäksi alaikäisten turvapaikanhakijoiden iänmäärittelyyn liittyy hänen mielestään ongelmia ja määrittelyyn ei saisi käyttää luuston ja hampaiden tutkimista röntgensäteilyllä. Puhtaasti ulkonäön perusteella tapahtuva arviointi on hänen mukaansa vielä epävarmempaa ja loukkaa lapsen oikeutta saada ikä tutkittua muilla keinoin. Anderssonin kanta on, että Iänmäärittely voi myös olla yksin tulleelle alaikäiselle turvapaikanhakijalle hyvin stressaava ja henkistä rasitusta lisäävä prosessi.
Poliittisia näkemyksiä > Arvopolitiikka

Andersson on sanonut olevansa sosialisti, jonka mielestä työ ja pääoma ovat edelleen vastakkain. Hän on myös sanonut olevansa marxilainen, jonka tärkein arvo on vapaus, sekä vasemman laidan vasemmistolainen. Anderssonin mukaan valtion ja evankelisluterilaisen kirkon institutionaalinen suhde tulisi purkaa. Anderssonin mukaan uskonnonopetuksen uudistaminen on osa suhteen purkamista. Andersson on esittänyt uskonnonopetuksen korvaamista joko yhteisellä katsomusaineella tai kaikille valinnaista uskonnonopetusta.
Anderssonin mielestä eläimillä on identiteetti, ja hän pyrkii vegaaniuteen. Andersson kannattaa myös kannabiksen dekriminalisointia. Andersson suhtautuu myönteisesti ruotsin kielen pakollisuuteen kouluopetuksessa.
Andersson on kertonut ymmärtävänsä kansalaistottelemattomuutta. Hän on kertonut ymmärtävänsä Greenpeacen operaatioita ja iskuja turkistarhoihin. Anderssonin mielestä politiikan tulee olla lähtöisin parlamentaaristen rakenteiden ulkopuolelta. Andersson on kirjoittanut esipuheen Nadežda Tolokonnikovan kirjaan "Pussy Riotin opas aktivismiin" (Bazar Books, 2019).
Vaalimenestys > Kuntavaalit

2008: 175 ääntä (Turku, varalla)
2012: 2 422 ääntä (Turku, valittiin)
2017: 6 415 ääntä (Turku, valittiin)
2021: 5 002 ääntä (Turku, valittiin)
Vaalimenestys > Eduskuntavaalit

2011: 2 170 ääntä (Varsinais-Suomen vaalipiiri, varalla)
2015: 15 071 ääntä (Varsinais-Suomen vaalipiiri, valittiin)
2019: 24 542 ääntä (Varsinais-Suomen vaalipiiri, valittiin)
2023: 18 122 ääntä (Varsinais-Suomen vaalipiiri, valittiin)
Vaalimenestys > Europarlamenttivaalit

2014: 47 599 ääntä (varalla)
2024: 247 604 ääntä (valittiin)
Vaalimenestys > Aluevaalit

2022: 7 797 ääntä (Varsinais-Suomen hyvinvointialue, valittiin)
Vaalimenestys > Presidentinvaalit

2024: 158 579 ääntä (4,9 %, ei valittu)
Yksityiselämä

Andersson asuu Turussa. Hänen avopuolisonsa on urheilu-uransa päättänyt jääkiekkoilija Juha Pursiainen (s. 1982). Heille syntyi tytär tammikuussa 2021.
Andersson on suomenruotsalaisesta perheestä ja hänen äidinkielensä on ruotsi. Hänen isänsä on taiteilija Jan-Erik Andersson ja äitinsä toimittaja Siv Skogman.
Andersson ei kuulu kirkkoon.
Kunnianosoituksia

Suomen Valkoisen Ruusun komentajamerkki (Suomi, 2022)
Teokset

Andersson, Li & Koivulaakso, Dan & Brunila, Mikael: Äärioikeisto Suomessa.  Helsinki:  Into, 2012.  ISBN 978-952-264-180-9
Andersson, Li & Koski, Susanna: Punavihreä, sinivalkoinen: Keskustelukirjeitä.  Helsinki:  Minerva, 2014.  ISBN 978-952-312-052-5
Juha Kuusisto

| Juha Kuusisto> Henkilötiedot |
| --- | --- |
Ammatti:  Oriveden kaupunginjohtaja
Juha Kuusisto on Oriveden kaupunginjohtaja. Hän aloitti tehtävässä vuonna 2003. Kuusisto on koulutukseltaan hallintotieteiden maisteri.
Kuusisto on toiminut aiemmin Ilmajoen hallintojohtajana ja Karvian kunnansihteerinä.
Markus Hirvonen

| Markus Hirvonen |
| --- | --- |
 Hirvonen vuonna 2024.
Henkilötiedot
Syntynyt: 1983 (ikä 41–42) Eno
Kansalaisuus:  suomalainen
Ammatti:  maakuntajohtaja
Muut tiedot
Koulutus: sairaanhoitaja, hallintotieteiden maisteri
Järjestö:  Pohjois-Karjalan maakuntaliitto
Markus Hirvonen (s. 1983, Eno) on suomalainen sairaanhoitaja ja hallintotieteiden maisteri, joka on toiminut Pohjois-Karjalan maakuntajohtajana eli Pohjois-Karjalan maakuntaliiton johtajana loppuvuodesta 2020 lähtien.
Ennen maakuntajohtajuutta Hirvonen työskenteli Juuan kunnanjohtajana vuodesta 2016. Sitä ennen hän oli Siun sotea edeltäneen Pohjois-Karjalan sairaanhoito- ja sosiaalipalvelujen kuntayhtymän hallintopäällikkö. Tätä aiemmin hän työskenteli oikeustieteen opintojensa ohessa myös sairaanhoitajana.
Hirvonen on valmistunut sairaanhoitajaksi, suorittanut ylemmän amk-tutkinnon sosiaali- ja terveysalan kehittämisen ja johtamisen koulutusohjelmassa Savonia-ammattikorkeakoulussa ja valmistunut sitten hallintotieteiden maisteriksi Itä-Suomen yliopiston oikeustieteen laitokselta.
Hirvonen asuu perheineen Juuassa. Hän on toiminut muun muassa jääkiekon erotuomarina ja tavannut Juuan kunnan nuoria mopoilijoita Mopomiitissä. Puheviestinnän valtakunnallinen tieteellinen yhdistys Prologos palkitsi hänet mutkattomasti nuorten mopoilijoiden kanssa sujuneen vuoropuhelun johdosta Vuoden vuorovaikutusteko -tunnustuksella (2017). Hän on noussut valtakunnallisten viestimien huomion kohteeksi myös hänen Juuan kunnanjohtajana toimiessaan keksimien, työhyvinvointia ylläpitämään tarkoitettujen kiky-jumppien seurauksena.
Skálmöld

| Skálmöld |
| --- | --- |
 Skálmöld esiintymässä Englannissa vuonna 2013.
Tiedot
Toiminnassa:  2009–
Tyylilaji:  viikinki-/folk metal
Kotipaikka:   Reykjavik, Islanti
Laulukieli:  Islanti
Jäsenet:  Björgvin Sigurðsson, laulu, kitara   Baldur Ragnarsson, laulu, kitara   Snæbjörn Ragnarsson, bassokitara   Þráinn Árni Baldvinsson, kitara   Gunnar Ben, kosketinsoitin,oboe,laulu   Jón Geir Jóhannsson, rummut,laulu  
Levy-yhtiö:  Tutl, 2010–2011   Napalm Records, 2011–  
Aiheesta muualla
http://www.skalmold.is/
Infobox OKNimi-testi OK: 
Skálmöld on vuonna 2009 perustettu viikinki-/folk metal -yhtye Reykjavíkista, Islannista. Yhtye aloitti färsaarelaisen Tutl-levy-yhtiön suojissa, mutta nykyisin yhtyeellä on sopimus Napalm Recordsin kanssa. Yhtye on julkaissut neljä albumia, joista yhden Islannin sinfoniaorkesterin kanssa.
Jäsenet

Björgvin Sigurðsson – laulu, kitara
Baldur Ragnarsson – kitara, laulu
Snæbjörn Ragnarsson – bassokitara
Þráinn Árni Baldvinsson – kitara
Gunnar Ben – kosketinsoitin, oboe, laulu
Jón Geir Jóhannsson – rummut, laulu
Diskografia > Studioalbumit

Baldur (2010)
Börn Loka (2012)
Með vættum (2014)
Vögguvísur Yggdrasils (2016)
Sorgir (2018)
Ydalir2023 ({{{2}}})
Diskografia > Livealbumit

Skálmöld og Sinfóniuhljómsveit Íslands (2013)
10 Year Anniversary - Live in Reykjavík (2020)
Diskografia > Singlet

Innrás (2013)
Aiheesta muualla

Kuvia tai muita tiedostoja aiheesta Skálmöld Wikimedia Commonsissa
Yhtyeen verkkosivut (englanniksi)
Skálmöld Encyclopaedia Metallumissa (englanniksi)
Kuvernöörinkävykit

| Kuvernöörinkävykit |
| --- | --- |
 Bowenia spectabilis
Tieteellinen luokittelu
Kunta::  Kasvit Plantae
Alakunta::  Putkilokasvit Tracheophyta
Kaari::  Siemenkasvit Spermatophyta
Alakaari::  Paljassiemeniset Pinophyta
Luokka::  Cycadopsida
Lahko::  Käpypalmut Cycadales
Heimo::  Saniaiskävykkikasvit Stangeriaceae
Alaheimo::  Bowenioideae
Suku::  Kuvernöörinkävykit Bowenia  Hook.
Katso myös
   Kuvernöörinkävykit Wikispeciesissä   Kuvernöörinkävykit Commonsissa 
Infobox OKNimi-testi OK: 
Bowenia spectabilis Daintreen sademetsässä Queenslandin koillisosissa.
Bowenian Tinaroojärven muotoa sklerofyllimetsässä.
Tinaroojärven muotoon kuuluvan luonnonvaraisen yksilön sahalaitainen lehti.
Bowenian Tinaroojärven muotoa sklerofyllimetsässä.
Bowenia serrulataa siirtymämetsässä Capricornian alueella Queenslandissa, Australiassa.
Kuvernöörinkävykit (Bowenia) on käpypalmuihin kuuluva kasvisuku, joka kasvaa luonnonvaraisena ainoastaan Australian Queenslandin osavaltiossa. Sukuun kuuluu kaksi elävää ja kaksi sukupuuttoon kuollutta lajia.
Ulkonäkö ja koko

Kuvernöörinkävykkien maanalaiset varret muistuttavat juurikkaiden tai perunoiden mukuloita. Varsista nousee versoja, joiden kärjet kehittyvät ensin katafylleiksi, sitten lehdiksi tai kävyiksi. Lehdet ovat kaksinkertaisesti parilehdykkäisiä, mikä on epätavallista käpypalmuille; kaikilla muilla käpypalmuilla paitsi Cycas multipinnatalla ja Cycas debaoensisilla on yksinkertaisesti parilehdykkäiset lehdet.
Emikävyt ovat noin nyrkin kokoisia ja pallomaisia; jokaisessa kasvupisteessä on vain yksi emikäpy. Yhdellä kasviyksilöllä voi kuitenkin olla useampia kasvupisteitä. Lieriömäiset hedekävyt kasvavat myös yksitellen kasvupisteissä, aluksi pystyinä, myöhemmin viistoina. Hedekävyt ovat väriltään valkoisesta kermanväriseen; niiden pituus on noin 7,5 ja halkaisija 2,5 millimetriä. Hedekävyt ovat lyhytikäisiä ja ne mädäntyvät nopeasti siitepölyn leviämisen jälkeen. Pölytyksen voivat suorittaa ainoastaan hyönteiset, koska pohjalehdet peittävät emikävyt alleen. Kypsien siementen väri vaihtelee valkoisesta siniseen; joskus ne voivat olla myös ruskeita. Leviäminen tapahtuu luultavasti jyrsijöiden tai muiden nisäkkäiden välityksellä.
Kromosomiluku on molemmilla lajeilla 2n = 18.
Levinneisyys ja elinympäristö

Kuvernöörinkävykit kasvavat endeemisinä Australian Queenslandin osavaltiossa. Niitä esiintyy pääasiassa rannikkoalueilla, joitakin populaatioita voi olla myös Atherton Tablelandissa. Kuvernöörinkävykit kasvavat sademetsissä tai niiden reunoilla merenpinnan korkeudesta 600 metriin. Lajien elinympäristöissä on jonkin verran eroja:
B. spectabilis kasvaa Queenslandin tropiikin lämpimissä ja kosteissa sademetsissä suojaisilla rinteillä ja purojen varsilla. Sillä on kuitenkin myös paikallinen muoto, jolla on sulkamaiset sahalaitaiset lehdet ja joka kasvaa sademetsissä, mutta myös kuivemmilla seuduilla akaasioiden hallitsemissa siirtymämetsissä ja Atherton Tablelandin kasuariinojen hallitsemissa sklerofyllimetsissä, joissa se altistuu säännöllisille pensaikkopaloille.
B. serrulata kasvaa sklerofyllimetsissä ja siirtymämetsissä lähellä Kauriin kääntöpiiriä.
Luokittelu

Kuvernöörinkävykkien suvun kuvaili ensimmäisenä William Jackson Hooker vuonna 1863. Kasveille on annettu nimi Bowenia Queenslandin ensimmäisen kuvernöörin George Ferguson Bowenin (1821–1899) kunniaksi; tästä myös suomenkielinen nimi kuvernöörinkävykit. Kuvernöörinkävykit ovat saniaiskävykkien lisäksi toinen Stangeriaceae-heimoon kuuluvista suvuista; joskus ne tosin sijoitetaan omaksi heimokseen Boweniaceae.
Sukuun kuuluu kaksi elävää ja kaksi kuollutta lajia:
Bowenia serrulata ((W.Bull) Chamb.): Endeeminen Queenslandin pohjois- ja koillisosissa.
Bowenia spectabilis (Hook. ex Hook. f.): Endeeminen Queendlandin Cookin ja Pohjois-Kennedyn piirikunnissa.
†Bowenia eocenica: Tunnetaan ainoastaan Australian Victoriassa sijaitsevasta hiilikaivoksesta löytyneistä eoseenikautisista lehdyköiden jäännöksistä.
†Bowenia papillosa: Tunnetaan Uudesta Etelä-Walesista löytyneistä eoseenikautisista lehdyköiden jäännöksistä.
Bowenia serrulatan lehti
Käännös suomeksi
Andy Reid

Andy Reid
Andrew Walter "Andy" Reid (s. 19. maaliskuuta 1958 Los Angeles, Kalifornia) on yhdysvaltalainen amerikkalaisen jalkapallon valmentaja, joka toimii NFL:n Kansas City Chiefsin päävalmentajana. Reid on mormoni ja opiskeli Brigham Youngin yliopistossa. Siellä hän myös aloitti valmentajan uransa. Valmennettuaan yliopistotasolla kymmenen vuoden ajan Reid palkattiin Green Bay Packersin hyökkäyksen apuvalmentajaksi vuonna 1992. Hän oli mukana voittamassa Green Baylle Super Bowlia vuonna 1996.
Philadelphia Eagles

Philadelphia Eagles palkkasi Andy Reidin päävalmentajakseen vuonna 1999. Reidin kausi päävalmentajana oli pitkään menestyksekäs. Hän käänsi liigan pohjilla pitkään olleen joukkueen kurssin ja johdatti sen pudotuspeleihin jo toisella kaudellaan. Vuonna 2004 joukkue selvisi Super Bowliin asti, mutta loppuottelussa New England Patriots osoittautui paremmaksi. Tämän lisäksi Eagles on Reidin johdolla ollut neljä kertaa NFC:n loppuottelussa eli NFL:n välierissä.
Reidiä pidetään erityisen hyvänä pelinrakentajien kehittäjänä. Vuoden 1999 NFL:n varaustilaisuudessa Eagles varasi pelinrakentajakseen Donovan McNabbin, jonka kanssa yhteistyö kesti hyvällä menestyksellä kymmenen vuotta. Kaudella 2009 Eagles teki sopimuksen paluuta liigaan tehneen Michael Vickin kanssa, joka Reidin valmennuksessa sai uransa uuteen nousuun. Reidin kaksi viimeistä kautta Eaglesin peräsimessä sujuivat kehnosti, vaikka joukkue panosti kovasti hankkimalla mm. kulmapuolustaja Nnamdi Asomughan vapaana agenttina. Reid toimi Eaglesin päävalmentajana kauden 2012 loppuun asti.
Kansas City Chiefs

Kansas City Chiefs oli kaudella 2012 NFL:n huonoin joukkue ja antoi kauden päätteeksi potkut päävalmentaja Romeo Crennelille sekä toimitusjohtaja Scott Piolille. Nopeasti edenneiden neuvotteluiden jälkeen joukkue palkkasi uudeksi päävalmentajakseen Andy Reidin viisivuotisella sopimuksella.Chiefs on ollut NFL:n kestomenestyjä Reidin johdolla. Joukkue on selvinnyt pudotuspeleihin säännöllisesti. Menestystä pudotuspeleissä saatiin kuitenkin odottaa kauteen 2019 asti, jonka päätteeksi Chiefs eteni loppuotteluun 50 vuoden tauon jälkeen. Chiefs kaatoi Super Bowlissa San Francisco 49ersin 31-20.
Yksityiselämä

Andy Reidillä ja hänen vaimollaan Tammylla on viisi lasta. Heidän vanhin poikansa Garrett kuoli huumeiden yliannostukseen vuonna 2012.